ศาลสั่งฟื้นฟู กิจการ 4 ราย รวม 4.3 หมื่นล.
8 เดือนแรก ศาลสั่งฟื้นฟูกิจการ 4 ราย มูลค่ากว่า 4.3 หมื่นล้าน เดินหน้าดันเอสเอ็มอีฟื้นฟูกิจการ
26 ก.ย. 2559

8 เดือนแรก ศาลสั่งฟื้นฟูกิจการ 4 ราย มูลค่ากว่า 4.3 หมื่นล้าน เดินหน้าดันเอสเอ็มอีฟื้นฟูกิจการ
รายงานข่าวจากศาลล้มละลายกลาง เปิดเผยว่า ตั้งแต่เดือน ม.ค.-ส.ค. 2559 ศาลล้มละลายกลางมีคำสั่งฟื้นฟูกิจการแล้ว 4 บริษัท มีทุนขอยื่นขอรับชำระหนี้ 43,153 ล้านบาท ได้แก่ บริษัท ไทยเบตเตอร์ฟู๊ดส์ ผู้ผลิตและจำหน่ายผลิตภัณฑ์อาหารที่ทำจากข้าวและพืชผลการเกษตร มีทุนทรัพย์ที่ขอยื่นรับชำระหนี้ 2,912 ล้านบาท บริษัท เอเชี่ยน สุพีเรียฟู้ดส์ ผลิตและจำหน่ายผลิตภัณฑ์อาหารที่ทำจากข้าวและพืชผลทางการเกษตร ทุนทรัพย์ยื่นขอรับชำระหนี้ 2,939.45 ล้านบาท
นอกจากนี้ ยังมีบริษัท สหวิริยาสตีลอินดัสตรี ผลิตและจำหน่ายแผ่นเหล็กรีดร้อน ทุนทรัพย์ขอรับชำระหนี้ 33,840 ล้านบาท (ราว 1,024.16 ล้านเหรียญสหรัฐ) และบริษัท ยูเอ็มซี เม็ททอล ผู้ผลิตและจำหน่ายเหล็กแท่ง เหล็กเส้น มีทุนทรัพย์ขอรับชำระหนี้ 3,462.51 ล้านบาท
ขณะเดียวกัน มีบริษัทเอสเอ็มอียื่นขอฟื้นฟูกิจการตามกฎหมายล้มละลายฉบับแก้ไขใหม่ ซึ่งศาลมีคำสั่งฟื้นฟูกิจการแล้ว 2 บริษัท คือ บริษัท สาธิดา การ์เม้นท์ ทุนทรัพย์ 5.6 ล้านบาท และบริษัท บูรพา มิวซิเคิล ทุนทรัพย์ 3.3 ล้านบาท
ที่ผ่านมา น.ส.รื่นวดี สุวรรณมงคล อธิบดีกรมบังคับคดี มีนโยบายจัดทำโครงการให้ความรู้กฎหมายฟื้นฟูกิจการของธุรกิจเอสเอ็มอีตาม พ.ร.บ.ล้มละลาย (ฉบับที่ 9) ตั้งแต่กระบวนพิจารณาการฟื้นฟูกิจการของลูกหนี้เอสเอ็มอี กระบวนการยื่นคำขอฟื้นฟูตามกฎหมาย ลักษณะของแผนฟื้นฟูกิจการสำเร็จรูป และขั้นตอนในการดำเนินการฟื้นฟูกิจการ